GULF ออกหุ้นกู้ 3 หมื่นลบ. ชูดบ.สูง 3.40% ขายรายใหญ่-สถาบัน นำเงินขยายธุรกิจ
GULF ออกหุ้นกู้ 3 หมื่นลบ. ชูดอกเบี้ยสูง 3.40% ขายนักลงทุนรายใหญ่-สถาบัน นำเงินขยายธุรกิจ
GULF ออกหุ้นกู้ 3 หมื่นลบ. ชูดบ.สูง 3.40% ขายรายใหญ่-สถาบัน นำเงินขยายธุรกิจ
29 ก.ย. 2564

บริษัท กัลฟ์ เอ็นเนอร์จี ดีเวลลอปเมนท์ หรือ GULF แจ้งตลาดหลักทรัพย์ฯว่า บริษัทได้ออกหุ้นกู้ชนิดไม่ด้อยสิทธิและไม่มีประกัน มูลค่ารวมทั้งสิ้น 30,000 ล้านบาท เสนอขายให้แก่ผู้ลงทุนสถาบันและผู้ลงทุนรายใหญ่ (High Net Worth)ในเบื้องต้น บริษัทฯ ได้แสดงความประสงค์จะเสนอขายหุ้นกู้เป็นจำนวน 25,000 ล้านบาท
อย่างไรก็ตามเนื่องจากหุ้นกู้ดังกล่าวได้รับความสนใจจากผู้ลงทุนสถาบันและผู้ลงทุนรายใหญ่เป็นจำนวนมาก โดยแสดงความจำนงในการจองหุ้นกู้ของบริษัทฯ เกินกว่าจำนวนที่เสนอขายประมาณ 2.06 เท่า บริษัทฯจึงได้ใช้สิทธิการเสนอขายหุ้นกู้เพิ่มเติม (Green shoe) เป็นจำนวน 5,000 ล้านบาท รวมเป็น 30,000 ล้านบาท
ทั้งนี้แต่งตั้งให้ธนาคารกรุงเทพ จำกัด (มหาชน) หรือ BBL ธนาคารกสิกรไทย จำกัด (มหาชน) หรือ KBANK ธนาคารไทยพาณิชย์ จำกัด (มหาชน) หรือ SCB และธนาคารสแตนดาร์ดชาร์เตอร์ด (ไทย) จำกัด (มหาชน) ทำหน้าที่เป็นผู้จัดการการจัดจำหน่ายหุ้นกู้ในครั้งนี้ ซึ่งบริษัทฯ ได้รับการจัดอันดับความน่าเชื่อถือในระดับ A และหุ้นกู้ได้รับการจัดอันดับในระดับ A- จากบริษัททริสเรทติ้ง จำกัด
โดยหุ้นกู้ดังกล่าวแบ่งออกเป็น 4 ชุด ตามรายละเอียด ดังนี้ หุ้นกู้ชุดที่ 1 อายุ 3 ปี อัตราดอกเบี้ย 1.74% จำนวน 12,000 ล้านบาท, หุ้นกู้ชุดที่ 2 อายุ 5 ปี อัตราดอกเบี้ย 2.48% จำนวน 6,000 ล้านบาท, หุ้นกู้ชุดที่ 3 อายุ 7 ปี อัตราดอกเบี้ย 3.01% จำนวน 3,000 ล้านบาท และหุ้นกู้ชุดที่ 4 อายุ 10 ปี อัตราดอกเบี้ย 3.40% จำนวน 9,000 ล้านบาท
ทั้งนี้ บริษัทฯ มีแผนที่จะนำเงินจากการเสนอขายหุ้นกู้ดังกล่าวเพื่อชำระคืนเงินกู้ระยะสั้นจากสถาบันการเงินที่ใช้ในการซื้อหุ้นสามัญของ บมจ.อินทัช โฮลดิ้งส์ หรือ INTUCH และเพื่อเป็นเงินทุนหมุนเวียนในการขยายธุรกิจของบริษัทฯ